पाएं अपने शहर की ताज़ा ख़बरें और फ्री ई-पेपरडाउनलोड करें
फ्रंट लाइन वर्कर और 45+ के लोगों को वैक्सीनेशन का दौर लगातार चल रहा है। ऐसे में लंबे इंतजार के बाद 5 मई बुधवार से 18+ के युवाओं का वैक्सीनेशन शुरू हुआ। जिले में 18+ के लिए सिर्फ एक सेंटर बनाया जहां पहला सत्र सुबह 9 से 11 बजे का था, तो सुबह 8.30 बजे से ही लोग नगर भवन स्थित सेंटर में एकत्र होने लगे। एकमात्र वैक्सीनेशन सेंटर होने से यहां लंबी लाइन लग गई। वैक्सीनेशन की पर्ची लेने के लिए लोग सोशल डिस्टेंस ही भूल बैठे। बार-बार स्वास्थ्य अधिकारियों के समझाने के बाद भी लोग नहीं माने।
5 मई से वैक्सीनेशन को लेकर युवा वर्ग पहले से ही तैयार था। पहले ही युवाओं ने रजिस्ट्रेशन और स्लॉट बुकिंग की प्रक्रिया पूरी कर ली थी। बुधवार को नगर भवन स्थित सेंटर में 90 युवाओं को टीका लग पाया। निवाड़ी में 89 को टीका लगा। गुरुवार को भी दोनों स्थानों पर 100-100 लोगों को वैक्सीन लगाने का लक्ष्य रखा है।
इसके बाद 8 व 10 मई को 2-2 सेंटर होंगे। इन दो दिनों में 200-200 लोगों को वैक्सीन लगेगी। वहीं 12, 13 व 15 मई को टीकमगढ़ में 3-3 सेंटर और निवाड़ी में एक-एक सेंटर बनाया जाएगा। जिनमें टीकमगढ़ के तीनों सेंटर पर 300-300 लोगों को डोज लगेगा। वहीं निवाड़ी में तीनों दिन रोज 180-180 लोगों का टीकाकरण किया जाएगा। हर व्यक्ति को वैक्सीन लगने के 28 दिन बाद दूसरा डोज लगेगा।
वैक्सीन लगवाने युवाओं में उत्साह
नगर भवन में वैक्सीन लगवाने पहुंचे युवाओं में भी उत्साह दिखा। गनेशपुरम निवासी अनुराग मिश्रा अपनी बहनों शिवाना, संस्म्रति और मां के साथ वैक्सीन लगवाने पहुंचे। उन्होंने बताया कि जिस रफ्तार से कोरोना बढ़ रहा है। सभी को जल्द से जल्द वैक्सीन लगवाना चाहिए। फ्रेंड्स काॅलोनी निवासी पूजा खरे ने भी वैक्सीन का पहला डोज लगवाया। उन्होंने बताया कि ऑनलाइन रजिस्ट्रेशन कराया था। उन्होंने कहा कि कई दिनों से वह इंतजार कर रही थीं, कि हमारा नंबर कब आएगा। जैसे ही तारीख घोषित हुई तो सबसे पहले रजिस्ट्रेशन कराया।
2500 डोज की मिली खेप
जिला टीकाकरण अधिकारी डॉ. पीके माहौर के अनुसार टीकमगढ़ जिले को 1500 और निवाड़ी को 1 हजार को-वैक्सीन के डोज मिले हैं। इस हिसाब से टीकाकरण कार्यक्रम जारी रहेगा। अब तक 10 मई तक की बुकिंग हो चुकी है।
वैक्सीन नहीं लगी तो मायूस होकर लौटे लोग
नगर भवन में 18+ वालों के लिए सिर्फ एक ही सेशन रखा गया था। जिसमें पहले दिन सिर्फ 100 लोगांे को वैक्सीन लगाई जाना थी। वहीं जिला अस्पताल के एएनएम टीसी में हुए 160 रजिस्ट्रेशन मंगलवार को ही रद्द हो गए थे। ऐसे लोग भी नगर भवन में जानकारी करते नजर आए। वहीं एक दिव्यांग अशोक तिवारी अपनी पत्नी मीना तिवारी के साथ पहुंचे। उन्हांेने बताया कि रजिस्ट्रेशन करवाया था। शेड्यूल भी 9 से 11 का डाला था। फिर भी हम दोनों पति-पत्नी को टीका नहीं लग पाया।
उन्होंने बताया कि मेरे मोबाइल में रजिस्ट्रेशन दिख रहा है, लेकिन सेंटर पर नहीं दिख रहा है। इसलिए टीका लगाने से मना कर दिया गया। वहीं ढोंगा निवासी आशीष शर्मा के साथ भी कुछ इसी तरह हुआ। उन्होंने बताया कि 1 मई को रजिस्ट्रेशन करवाया था, लेकिन यहां आया तो पोर्टल पर रजिस्ट्रेशन नहीं दिख रहा है। जिससे टीका नहीं लग पाया। इसी तरह दर्जनों लोग सेंटर पर परेशान होते रहे।
निवाड़ी में 100 लोगों को लगा पहला टीका, 860 को दूसरा डोज
निवाड़ी जिले में भी 5 मई से 18-44 साल वालों का कोविड-19 टीकाकरण सत्र आयोजित किया गया। जिले के उत्कृष्ट उच्चतर माध्यमिक शाला निवाड़ी में टीकाकरण सत्र आयोजित किया। जिसमें 100 लोगों का टीकाकरण किया गया। इसके अलावा जिले की उप स्वास्थ्य केंद्रों में भी 45 वर्ष से अधिक उम्र के लोगों को दूसरा डोज भी लगाया गया। जिसमें 860 लोगों का टीकाकरण किया गया। ब्लॉक मेडिकल ऑफिसर डॉ. रमेश मलारिया ने टीकाकरण सत्र स्थल का निरीक्षण किया और आवश्यक दिशा निर्देश भी दिए। उन्होंने बताया कि जिले में 6, 8 तथा 10 मई के उत्कृष्ट उमावि शाला निवाड़ी में 18-44 साल के लोगों के लिए एक ही सत्र आयोजित होगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva zho_Hant eng_Latn